### Resumé

Der er stort fokus på inddragelse af unge og unges demokratiske deltagelse i Vejle Kommune. Der er igangsat flere indsatser for at styrke området. Samtidig er unge og studerendes perspektiver på Vejle den overordnede vision for Uddannelse Vejles anbefalinger til arbejdet med Vejle som attraktiv studieby. På den baggrund foreslås det, at Vejle Kommune deltager i projektet "Ung\_indflydelse - Demokrati for fremtiden", som tager udgangspunktet i metoden borgersamlinger til at skabe anbefalinger til bedre ungeinddragelse i lokaldemokratiet i fem partnerkommuner.

### Sagsfremstilling

Der er stort fokus på inddragelse af unge og unges demokratiske deltagelse i Vejle Kommune. Der er igangsat flere indsatser for at styrke området og samtidig er unge og studerendes perspektiver på Vejle den overordnede vision i Uddannelse Vejles anbefalinger til arbejdet med Vejle som attraktiv studieby.

Som led i dette arbejde er Vejle Kommune inviteret til at deltage som partner i projektet "Ung\_indflydelse - Demokrati for fremtiden". Projektet gennemføres af We Do Democracy og er finansieret af Tuborgfondet.

Projektets formål er at sikre, at unge selv får mulighed for at definere, hvordan de skal inddrages i lokale beslutningsprocesser i fremtiden med udgangspunktet i metoden borgersamlinger, hvor unge deltagere i aldersgruppen 15-24 år udvælges repræsentativt. Metoden skal udvikles, så den kan rumme en divers og repræsentativ gruppe af unge, så både nye og etablerede stemmer kan komme til orde. Projektet vil både skabe anbefalinger til bedre ungeinddragelse, men også udvikle en ny model, som kommuner og organisationer kan bruge til at få unges perspektiver i spil i lokaldemokratiet.

Som partnerkommune i projektet giver byrådet Ungeborgersamlingen mandat til at udarbejde uvildige anbefalinger til projektets kernespørgsmål: ”Vi har brug for din hjælp til at skabe et levende ungedemokrati så flere unge har indflydelse på egen hverdag og det lokalsamfund, som de er en del af”.

Projektet forløber i 2025 og byrådet forpligter sig til at behandle anbefalingerne i byrådet i 2026 samt evt. i relevante fagudvalg. Fire andre kommuner (Herning, Nyborg, [adresse] og Greve) er udvalgt som partnere i projektet og er i proces med at behandle sagen politisk. Der nedsættes en følgegruppe med to politiske repræsentanter fra hver partnerkommune.

Den egenfiansiering, som er forbundet med projektet, afholdes inden for den afsatte ramme til unge og uddannelse. Yderligere information om projektet findes i bilag 1.

Det foreslås, at Vejle Kommune deltager i projektet, da det kan bidrage til udvikling af nye metoder til ungeinddragelse og spiller godt sammen med de igangværende indsatser.

Forslaget skal ses på baggrund af §17 stk. 4-udvalget Uddannelses Vejles anbefalinger med den fælles vision om at sætte unges perspektiver i centrum. Økonomiudvalget besluttede den 26. august 2024, jf. rammesag 203, at udmøntningen af den afsatte pulje på 20 mio. kr. til "Vejle - en studieby i vækst" målrettes Uddannelse Vejles anbefalinger. Projektet skal også ses i sammenhæng med [adresse] eksisterende indsatser for en stærkere involvering af unge på tværs af forvaltninger, fagområder og eksterne samarbejdspartnere. I indsatsen med ungeinddragelse er det tydeligt, at unge er en forskelligartet gruppe, hvor de nuværende formater taler mere til nogle unge end til andre. Derfor er der brug for at arbejde med forskellige metoder og formater, som udvikles og tilpasses løbende. Det vurderes, at dette projekt kan være et element i udviklingen af nye, konkrete modeller.

I den nuværende indsats for ungeinddragelse i Vejle Kommune bliver der blandt andet arbejdet med faste fora for involvering af unge. I forbindelse med byrådets beslutning i december 2021 om indsats for at tiltrække uddannelser til Vejle, blev det samtidig besluttet at oprette en unge-gruppe baseret på elevrådene på tværs af alle uddannelsesinstitutioner i Vejle Kommune for at styrke ungeinvolveringen. Den efterfølgende dialog resulterede i [adresse], som blev oprettet i 2022. Rådet består af unge som bor, arbejder eller under uddannelse i Vejle. Ungerådet arbejder efter egne vedtægter, men understøttes af Vejle Kommune, som stiller lokaler til rådighed på [adresse], sørger for medlemskab af Netværket af Ungdomsråd og som har en fast koordinator tilknyttet ungerådet.

I forlængelse af Uddannelse Vejles anbefalinger er et studenterforum for studerende på de videregående uddannelser i Vejle under etablering. Det skal give mulighed for løbende dialog med studerende om udviklingen af Vejle som studieby.

Vejle Kommune har også et Fælleselevråd, som består af et bred udvalg af for- og næstforpersoner fra de lokale elevråd fra 7.-10. klasse. Fælleselevrådet har til opgave at understøtte udviklingen af og interessen for elevdemokrati og medindflydelse på beslutninger, der vedrører "det gode skoleliv" i Vejle Kommune.

Derudover bliver der løbende arbejdet med forskellige aktiviteter for at inddrage unge perspektiver. Der er f.eks. gennemført fokusgruppeinterviews og spørgeskemaundersøgelser med unge, unge har været på rundtur i byen for at give deres blik på byrummene, unge var i fokus til ULNs årsmøde 2024 og der har været afholdt ungebyrådsmøde i november 2024.

I forlængelse af Uddannelse Vejles anbefalinger, planlægges indsatserne at blive suppleret med flere initiativer:

* Udvikle og afprøve inddragelsesformater med fokus på konkrete temaer, f.eks. byrum og boliger.
* Dialog med studerende, der hvor de er, f.eks. på uddannelsesinstitutioner
* Forsøg med digital involvering, f.eks. gennem borgerlab, blandt andet i forbindelse med udvikling af digital platform for Vejle som studieby
* Andre mulige indsatser, f.eks. inddragelse af erfaringer fra andre kommuner, internationalt samarbejde og opbygning af digitalt ungepanel og på længere sigt internationale studerende

Økonomiudvalget vil løbende blive opdateret på udviklingen i indsatserne for ungeinddragelse og styrkelse af unges demokratiske deltagelse.

### Sagens videre forløb

Sagen skal behandles af byrådet.

### Historik

**Kommunaldirektøren indstiller, den 17. marts 2025, pkt. 65:**

at deltagelse i projektet ”Ung\_indflydelse - Demokrati for fremtiden" godkendes

at der udpeges to politiske repræsentanter til projektets følgegruppe

**Beslutning fra Økonomiudvalget, den 17. marts 2025, pkt. 65:**

Godkendt.

Økonomiudvalget foreslår at Maiken Frandsen og Ken Koch vælges som repræsentant til projektets følgegruppe.

### Administrativ tilføjelse

Indsat den 26. marts 2025:

Sagen er ved en fejl ikke blevet videreført fra Økonomiudvalget til Byrådet.

### Beslutning

Byrådet godkendte at behandle den udsendte tillægsdagsorden pkt. 71.

Godkendt. Maiken Frandsen og Ken Koch vælges som repræsentanter til projektets følgegruppe.